Limba matzedònia

Sa limba matzedònia est un'idioma isravu faeddadu a dies de oe dae unos duos milliones de pessones, mescamente in sa Matzedònia de su Norte atuale, cun minorias minores in sos paìsos a curtzu e unu disterru bastante cussideràbile in nassiones che Alemània, Isvìtzera, IAA, eac. 

Est meda assimizadore a su bùrgaru: ambas limbas sunt sas ùnigas de orìzine israva chi non tenent degrinaduras e possuent s'artìgulu determinadu, chi si ponet a s'agabu de sa paraula (pro narrer: "kniga", libru, "knigata", su libru). Su matzedòniu est una limba zòvana: difatis, est petzi dae a inghìriu de su 1940 chi tenet un'istandard recunnotu e una literadura rica e sighida. 

In Itàlia continentale bivit una comunidade matzedònia bastante notàbile, mescamente in tzidades che Trebisu, Bissèntzia e Praghèntzia (in custa ùrtima, sos emigradores apròghilant prus chi totu dae sa zona de Strumica, una bidda de su suddu-estu de sa Matzedònia de su Norte), cando chi sa presèntzia de matzedònios in Sardinna est, pro su mamentu, iscassa.
Categoria:LimbasCategoria:limbas islavasCategoria:limbas islavas meridionales